**Aristoteles’ dramateori**

**1. *Mímesis*** betyder efterligning. For Aristoteles er det helt afgørende at tragedien efterligner virkelige handlinger. Det betyder ikke, at handlingen skal være *based on a true story*, men det betyder, at det, der foregår i løbet af tragedien, skal være genkendeligt og sandsynligt. Det gælder også karaktererne, der skal ligne noget, vi kender. Hvis tragedien er lavet ud fra det princip, tror vi nemlig på handlingen og på karakterernes oplevelser og følelser, og på den måde opnår man den ønskede effekt af tragedien.

**2. *Hamartia*** betyder fejl. Ifølge Aristoteles skal en god tragedie indeholde et fejlgreb, som hovedpersonen og helten foretager. Det er ikke en fejl, helten begår med vilje. Faktisk er helten for det meste slet ikke klar over, at han begår sin *hamartia*. Fejlgrebet er det, der udløser et omslag fra lykke til ulykke for helten. Helten er altså med andre ord selv skyld i sit fald.

**3. *Tragisk faldhøjde***. Aristoteles påpeger, at helten skal være et menneske, der er en anelse bedre end alle os almindelige mennesker, hvis tragedien skal have den rigtige effekt. Det dækker både over social status og personlige egenskaber, evner og moral. Helten må dog ikke være perfekt, for så forsvinder identifikationen. Reglen er ifølge Aristoteles, at jo bedre helten er, desto større (og mere tragisk) er hans fald fra lykke til ulykke. Hvis det lykkes at konstruere den rigtige type helt med den rigtige tragiske faldhøjde, er resultatet, at tilskueren bliver fyldt med medlidenhed (*éleos*) og frygt (*fóbos*).

**4. *Desis* og *lysis*** betyder stramning og løsning. De to begreber skal beskrive, hvad der sker med den “handlingsknude”, heltene står midt i. Gennem tragedien vil konflikten optrappes, så “knuden” bliver strammere og strammere og situationen mere og mere desperat for hovedpersonen. På et tidspunkt sker der en eller anden ændring i forholdene, der gør at knuden løses. Det har som regel en ulykkelig konsekvens, men kan ifølge Aristoteles faktisk også ende lykkeligt. En tragedie behøver altså ikke at ende på ulykkelig vis.

**5. *Peripeti*** betyder vending eller omslag. Der sker som regel det i løbet af tragedien, at helten ændrer mening eller perspektiv på begivenhederne. Han ser så at sige sin egen situation i et andet lys. Det omslag har i tragedien den konsekvens, at hans liv vender fra lykke til ulykke.

**6. *Anagóresis*** betyder genkendelse og/eller erkendelse. *Anagnóresis* dækker over det øjeblik, hvor helten gennemskuer, hvordan tingene rigtigt hænger sammen. Man taler om både ydre og indre *anagnóresis*: den ydre er, når karakteren ser et tegn, der får ham til at forstå situationen (genkender sin ekskæreste på et modermærke, ser sin mor bære den amulet, han husker fra barndommen etc.), altså genkendelse. Den indre er, når karakteren indser situationen og omfanget af situationens alvor og mulige konsekvenser, altså erkendelse.

**7. *Kátharsis*** betyder renselse og er den effekt, tragedien skal have på os. *Kátharsis* er egentlig et begreb, som bliver brugt i religiøse sammenhænge, men Aristoteles overfører det på tragedier. Hvis handlingen er skruet ordentligt sammen (dvs. skruet sammen efter Aristoteles’ regler) føler vi medlidenhed (*éleos*) og frygt (*fóbos*) med karaktererne, fordi vi identificerer os med dem. De følelser, vi gennemlever ved at se en god tragedie, renser os for den frygt, vi selv går rundt med i vores daglige liv. Aristoteles mener ikke, at man skal lære noget af tragedien (at tragedien skal have en “morale”). For ham er målet med tragedien at rense os for negative følelser.